## Pravilnik o djelatnostima iznajmljivanja stanova, soba i postelja putnicima i turistima te organiziranja kampova koje će se paušalno oporezivati, o visini paušalnog poreza i načinu plaćanja paušalnog

### NN 48/2005 (13.4.2005.), Pravilnik o djelatnostima iznajmljivanja stanova, soba i postelja putnicima i turistima te organiziranja kampova koje će se paušalno oporezivati, o visini paušalnog poreza i načinu plaćanja paušalnog

# MINISTARSTVO FINANCIJA

**937**

Na
temelju članka 44. stavak 4. Zakona o porezu na dohodak (»Narodne novine«, broj
177/04), ministar financija donosi

## PRAVILNIK

### O DJELATNOSTIMA IZNAJMLJIVANJA STANOVA, SOBA I POSTELJA PUTNICIMA I TURISTIMA TE ORGANIZIRANJA KAMPOVA KOJE ĆE SE PAUŠALNO OPOREZIVATI, O VISINI PAUŠALNOG POREZA I NAČINU PLAĆANJA PAUŠALNOG POREZA

1. OPĆE ODREDBE

Članak 1.

Odredbama ovog Pravilnika propisuju se
djelatnosti iz članka 27. stavak 3. Zakona o porezu na dohodak (dalje u tekstu:
Zakon) koje će se paušalno oporezivati, visina i način utvrđivanja godišnjega
paušalnog poreza na dohodak i prireza porezu na dohodak, te druge odredbe bitne
za provedbu paušalnog oporezivanja.

2. POREZNI OBVEZNIK

Članak 2.

Obveznik poreza na dohodak iz članka 27. stavak
3. Zakona kojemu se godišnji porez utvrđuje u paušalnom iznosu jest fizička
osoba – građanin kojoj je na temelju odobrenja nadležnog ureda odobreno
pružanje usluge građana u domaćinstvu u skladu s odredbama Zakona o ugostiteljskoj
djelatnosti, a nije obveznik poreza na dodanu vrijednost prema Zakonu o porezu
na dodanu vrijednost i dohodak ne utvrđuje prema člancima 19. – 24. Zakona
odnosno na temelju poslovnih knjiga, pod uvjetom:

1. da iznajmljuje putnicima i turistima stanove,
sobe i postelje, kojih je vlasnik, najviše do 20 postelja odnosno kreveta,
i/ili

2. da organizira kamp na svojem zemljištu
najviše do 10 smještajnih jedinica, odnosno do 30 gostiju istodobno.

3. UTVRĐIVANJE
GODIŠNJEGA PAUŠALNOG POREZA NA DOHODAK

Članak 3.

(1) Godišnji paušalni porez na dohodak utvrđuje
se kao umnožak broja kreveta odnosno broja smještajnih jedinica u kampu, visine
paušalnog poreza po krevetu odnosno po smještajnoj jedinici u kampu, propisanog
stavkom 3. ovoga članka, i odgovarajućeg koeficijenta područja na kojem se
usluga pruža, propisanog stavkom 4. ovoga članka.

(2) Broj kreveta, odnosno broj smještajnih
jedinca u kampu utvrđuje se na temelju odobrenja nadležnog ureda prema kojem se
građaninu odobrava pružanje usluga građana u domaćinstvu.

(3) Visina paušalnog poreza po krevetu odnosno
po smještajnoj jedinici u kampu sukladno stavku 1. ovoga članka, iznosi 300,00
kn po krevetu, odnosno 350,00 kn po smještajnoj jedinici u kampu.

(4) Koeficijent područja na kojem se pruža
usluga iz stavka 1. ovoga članka određuje se prema pripadnosti naselja u kojem
se usluga pruža, razredu turističkog mjesta prema posebnom propisu i to:

– za naselja razvrstana u razred A turističkih
mjesta koeficijent je 1,00,

– za naselja razvrstana u razred B turističkih
mjesta koeficijent je 0,85,

– za naselja razvrstana u razred C turističkih
mjesta koeficijent je 0,70,

– za naselja razvrstana u razred D turističkih
mjesta koeficijent je 0,50.

(5) Za ona naselja koja nisu proglašena
turističkim mjestom i koja nisu razvrstana u razred turističkih mjesta, kao
koeficijent područja na kojem se usluga pruža primijenit će se koeficijent 0,50
odnosno koeficijent razreda D turističkih mjesta.

(6) Iznos godišnjega paušalnog poreza na dohodak
uvećavat će se za prirez porezu na dohodak, koji je uveden odlukom jedinice
lokalne samouprave prema prebivalištu ili uobičajenom boravištu poreznog
obveznika.

(7) Na utvrđivanje godišnjega paušalnog poreza
na dohodak ne utječe vrsta usluge koja se pruža kao ni razdoblje u tijeku
kalendarske godine u kojem se usluga pruža.

Članak 4.

(1) Godišnji paušalni porez na dohodak i prirez
porezu na dohodak utvrđuje se poreznim rješenjem.

(2) Rješenjem iz stavka 1. ovoga članka utvrđuje
se osobito iznos godišnjega paušalnog poreza na dohodak i prirez porezu na
dohodak, iznos tromjesečnog poreza na dohodak i prireza porezu na dohodak,
rokovi plaćanja tromjesečnog poreza na dohodak i prireza porezu na dohodak,
visina paušalnog poreza po krevetu odnosno po smještajnoj jedinici, broj
kreveta, odnosno broj smještajnih jedinica u kampu, za koje je utvrđen godišnji
paušalni porez na dohodak i prirez porezu na dohodak te koeficijent područja na
kojem se pruža usluga.

(3) Rješenje iz stavka 1. ovoga članka, donosi
nadležna ispostava područnog ureda Porezne uprave prema prebivalištu ili
uobičajenom boravištu poreznog obveznika.

(4) Rješenje iz stavka 1. ovoga članka, kojim je
utvrđen godišnji paušalni porez na dohodak i prirez porezu na dohodak, vrijedit
će i za sljedeće godine sve do donošenja novog rješenja.

(5) Rješenjem utvrđeni godišnji paušalni porez
na dohodak i prirez porezu na dohodak konačan je pa porezni obveznik po toj
osnovi ne može podnijeti godišnju poreznu prijavu.

Članak 5.

(1) Ako tijekom godine dođe do promjena iz
članka 8. stavak 1. točka 3. ovoga Pravilnika, Porezna uprava će sa 1. siječnja
sljedeće godine ukinuti postojeće rješenje o godišnjem paušalnom porezu na
dohodak i prirezu porezu na dohodak te u skladu sa stavkom 4. članka 4. ovoga
Pravilnika, donijeti novo rješenje.

(2) Ako porezni obveznik u skladu sa člankom 8.
stavak 1. točka 5. ovoga Pravilnika podnese prijavu u registar poreznih
obveznika radi prelaska na utvrđivanje dohotka prema člancima 19. – 24. Zakona,
odnosno na temelju poslovnih knjiga, Porezna uprava će sa 1. siječnja sljedeće
godine ukinuti rješenje o godišnjem paušalnom porezu na dohodak i prirezu
porezu na dohodak te donijeti rješenje o plaćanju predujma poreza na dohodak u
skladu sa člankom 47. stavak 1. Zakona.

(3) Ako tijekom godine nastupe uvjeti iz članka
44. stavak 6. Zakona, čime prestaje mogućnost za utvrđivanje godišnjega
paušalnog poreza na dohodak i prireza porezu na dohodak, Porezna uprava će sa
1. siječnja sljedeće godine ukinuti rješenje o godišnjem paušalnom porezu na dohodak
i prirezu porezu na dohodak te donijeti rješenje o plaćanju predujma poreza na
dohodak u skladu sa člankom 47. stavak 1. Zakona.

(4) Iznimno, kada se rješenje o odobrenju za
pružanje usluga građana u domaćinstvu, odnosno kada se rješenje o prestanku odobrenja
za pružanje usluga građana u domaćinstvu, od strane nadležnog ureda donosi
tijekom godine, godišnji paušalni porez na dohodak i prirez porezu na dohodak
poreznom se obvezniku utvrđuje razmjerno broju tromjesečja u kojemu je porezni
obveznik imao odobrenje za pružanje usluga građana u domaćinstvu, i to u korist
poreznog obveznika.

4. PLAĆANJE GODIŠNJEGA
PAUŠALNOG POREZA NA DOHODAK

Članak 6.

Godišnji paušalni porez na dohodak i prirez
porezu na dohodak plaća se tromjesečno, do kraja svakog tromjesečja, u visini
1/4 godišnjega paušalnog poreza na dohodak i prireza porezu na dohodak, odnosno
razmjerno broju tromjesečja za koji se obveza utvrđuje.

5. POSLOVNE KNJIGE I
EVIDENCIJE

Članak 7.

(1) Porezni obveznik koji pruža usluge građana u
domaćinstvu, te po toj osnovi plaća porez na dohodak u godišnjem paušalnom
iznosu, obvezan je izdati račun za svaku obavljenu uslugu.

(2) Račun iz stavka 1. ovoga članka obvezno mora
sadržavati podatke o izdavatelju (ime i prezime, adresa
prebivališta/boravišta), nad­nevak izdavanja računa,
broj računa, ime i prezime/naziv osobe kojoj je usluga pružena, cijenu
obavljene usluge, a ispostavlja se u najmanje dva primjerka: jedan se uručuje
korisniku usluge, a drugoga zadržava izdavatelj kao ispravu za knjiženje
evidencije prometa iz stavka 3. ovoga članka.

(3) Porezni obveznik iz stavka 1. ovoga članka
ne vodi poslovne knjige prema propisima o porezu na dohodak, osim Evidencije o
prometu.

(4) Evidencija o prometu je evidencija o izdanim
računima, koja se vodi kronološki prema nadnevku izdanih računa i to posebno za
svaku kalendarsku godinu. U Evidenciji o prometu porezni obveznik iz stavka 1.
ovoga članka, na kraju svakog dana, evidentira sve izdane račune bez obzira na
to jesu li naplaćeni ili ne.

(5) Obrazac Evidencije o prometu (obrazac EP)
sastavni je dio ovoga Pravilnika.

6. PRIJAVA U REGISTAR
POREZNIH OBVEZNIKA

Članak 8.

(1) U skladu sa člankom 62. Zakona, Prijavu u
registar poreznih obveznika obvezan je ispostavi područnog ureda Porezne uprave
nad­ležnoj prema mjestu prebivališta ili uobičajenog
boravišta, podnijeti porezni obveznik:

1. kojem je nadležni ured izdao odobrenje za
pružanje usluga građana u domaćinstvu, a kojemu će se porez na dohodak
utvrđivati u godišnjem paušalnom iznosu (za upis u registar),

2. kojem je nadležni ured izdao rješenje o
prestanku važenja odobrenja za pružanje usluga građana u domaćinstvu, a kojemu
je po toj osnovi utvrđivan godišnji paušalni porez na dohodak i prirez porezu
na dohodak (za brisanje iz registra),

3. kojem je nadležni ured odobrio promjenu broja
kreveta, odnosno broja smještajnih jedinica u kampu, a kojima porezni obveznik
pruža usluge građana u domaćinstvu (za upis promjene),

4. koji temeljem odobrenja nadležnog ureda pruža
usluge građana u domaćinstvu i dohodak utvrđuje prema člancima 19. – 24.
Zakona, odnosno na temelju poslovnih knjiga, a želi po toj osnovi prijeći na
utvrđivanje godišnjega paušalnog poreza na dohodak i prireza porezu na dohodak,

5. koji temeljem odobrenja nadležnog ureda pruža
usluge građana u domaćinstvu i želi prijeći na utvrđivanje dohotka prema
člancima19. – 24. Zakona, odnosno na temelju poslovnih knjiga.

(2) U slučajevima iz stavka 1. točke 1., 2. i 3.
ovoga članka, prijava u registar podnosi se u roku osam dana od dana kada je
ured izdao odobrenje za pružanje usluga građana u domaćinstvu, odnosno od dana
kada je ured izdao rješenje o prestanku važenja odobrenja za pružanje usluga
građana u domaćinstvu te od dana kada je nadležni ured odobrio promjenu broja
kreveta, odnosno broja smještajnih jedinica u kampu.

(3) U slučajevima iz stavka 1. točke 4. i 5.
ovoga članka prijava u registar podnosi se do kraja kalendarske godine za iduću
kalendarsku godinu.

(4) U slučaju iz stavka 1. točka 4. ovoga
članka, porezni obveznik uz prijavu podnosi pregled primitaka i izdataka prema
podacima iz Knjige primitaka i izdataka te pregled ukupnog iznosa tražbina za
porezno razdoblje (kalendarsku godinu) koje prethodi godini prelaska na
paušalno oporezivanje.

(5) Obrazac Prijave u registar poreznih obveznika
(obrazac RPO-1) sastavni je dio ovoga Pravilnika.

7. PRIJELAZNE I ZAVRŠNE
ODREDBE

Članak 9.

(1) Iznimno od odredbe članka 8. stavak 1. točke
4. i 5. ovoga Pravilnika, prijavu u registar poreznih obveznika, radi
utvrđivanja načina oporezivanja u 2005. godini, porezni obveznici podnose
nadležnoj ispostavi područnog ureda Porezne uprave do kraja travnja 2005.

(2) Ako porezni obveznik do roka iz stavka 1.
ovoga članka, ne podnese prijavu u registar poreznih obveznika, a ima odobrenje
za pružanje usluga građana u domaćinstvu u skladu s odredbama Zakona o
ugostiteljskoj djelatnosti, Porezna uprava donijet će rješenje o plaćanju
godišnjega paušalnog poreza na dohodak i prireza porezu na dohodak temeljem
članka 4. ovoga Pravilnika.

(3) Nadležni uredi za izdavanje odobrenja za
pružanje usluga građana u domaćinstvu dostavit će Poreznoj upravi do kraja
travnja 2005., podatke o građanima koji na dan stupanja na snagu ovoga
Pravilnika već imaju izdana odobrenja za pružanje usluga građana u domaćinstvu.

(4) Podacima iz stavka 3. ovoga članka, smatraju
se: ime i prezime građana, matični broj građana, adresa prebivališta ili
uobičajenog boravišta, adresa objekta odnosno lokacija kampa gdje se pružaju
usluge građana u domaćinstvu s točnim nazivom naselja, broj kreveta, odnosno
broj smještajnih jedinica u kampu za koje je građaninu odobreno pružanje usluga
građana u domaćinstvu.

(5) Ako Porezna uprava na temelju preuzetih
podataka iz stavka 4. ovoga članka, utvrdi da porezni obveznik prelazi broj
kreveta, odnosno broj smještajnih jedinica iz članka 2. ovoga Pravilnika,
poreznog obveznika izvijestit će o obvezi utvrđivanja dohotka prema člancima19.
– 24. Zakona, odnosno na temelju poslovnih knjiga.

(6) Iznimno od odredbe članka 7. stavak 4. ovoga
Pravilnika, računi izdani prije stupanja na snagu ovoga Pravilnika, upisat će
se u Evidenciju o prometu danom stupanja na snagu ovoga Pravilnika prema
podacima raspoloživim na izdanim računima.

(7) Iznimno od odredbe članka 6. ovoga
Pravilnika, godišnji paušalni porez na dohodak i prirez porezu na dohodak, na
temelju donesenih rješenja o plaćanju godišnjega paušalnog poreza na dohodak za
2005. godinu, plaćat će se na način da će se iznos poreza za prvo i drugo
tromjesečje platiti do kraja kolovoza 2005. godine, a iznos poreza za treće i
četvrto tromjesečje do kraja studenoga 2005. godine.

Članak 10.

Ovaj
Pravilnik stupa na snagu danom objave u »Narodnim novinama«.

Klasa:
410-01/05-01/207

Urbroj: 513-07-21-01/05-1

Zagreb,
29. ožujka 2005.

Ministar financija

**Ivan Šuker, dipl. oec**., v. r.

![](dodatni/355709.gif)
![](dodatni/355710.gif)
![](dodatni/355711.gif)

Pravilnik, NN 48/2005-937